Kif jirraġuna Paul Vincenti tal-Gift of Life! Mhemmx dubju li Paul Vincenti huwa wieħed minn dawk li kien iħossu komdu fiż-żmien Gonzi jbus idejn is-saċerdoti, jonfoħ is-sfafar ħalli jħarbat il- meetings ta' Mintoff u jiġġustifika d-dfin tal-Laburisti fil-miżbla. Hu bniedem li jirrappreżenta n-naħa Konservattiva estrema tal-PN li għadha marbuta mal-qawwa tal-Knisja u li kaġun tagħha hemm ġlieda kbira nterna fil-PN li issa ħarġet fl-apert bin-naħa "liberali" magħmula minn MPs bħal JPO u Jean-Pierre Farruġia, u n-naħa "konservattiva" magħmula minn ruxxmata Nazzjonalisti nfluwenti bħal dawk li ħadu sehem fil-kampanja kontra d-dħul tad-divorzju u membri pjuttost aktar żgħażagħ bħal Alan Deidun u sħabu tal-grupp The Catholic Vote li tħaddan fiha skoss nies li l-għena tagħhom jagħmluha tal-vittmi jekk xi ħadd jażżarda jikkritikahom jew jikkritika r-reliġjon tagħhom. Fosthom hemm dan Vincenti li jqis ruħu fuq xi missjoni divina minn Alla. Dan l-ewwel ħareġ biċ-ċuċata anti-demokratika li l-abort għandu jiġi mdaħħal fil-liġi Maltija ħalli ħadd ma jitla' u jkun jista' jillegaliżża favurha, u issa qabad ma' l-IVF u jrid jikkonvinċi lil kulħadd li grupp ta' għaxar ċelloli huma persuna u għalhekk la għandhom jiġu magħmula jew friżati! Il-ħsieb ta' dan ir-raġel hija waħda kontra x-xjenza u jirrifletti ħafna dak li qal l-Isqof t'Għawdex li l-bniedem m'għandux jagħmilha t'Alla. Jien nissuġerixxi lill-Isqof li jgħid lill-qassisin u s-sorijiet kollha li se jagħmlu operazzjoni biex ma jagħmluhiex għax il-bniedem ma jistax jagħmilha t'Alla u jsalvalhom ħajjithom. Ninsab ċert li minkejja li lkoll jgħidu li jafdaw f'Alla, ħadd minnhom mhux se jisma' mill-isqof u ma jagħmilx l-operazzjoni! Fl- In-vitro Fertilisation lis-sperma tiffertiliżża l-bajda tal-mara barra lutru u kif din tieħu u tibda tinqasam sakemm issir bejn 8 u 10 celloli jdaħħluha f'lutru u jisperaw li din taqbad mal-ħajt tiegħu u ssir fetu li wara disa' xhur jitwieled. Issa, ħa nkun ċar ... aħna tal-Mazzun ma' naqblux ma' l-abort, iżda nħossu wkoll li mara għandha dritt tiddeċiedi hi xi trid tagħmel b'tarbija jekk din tkun ġiet permezz ta' attakk sesswali . F'dan il-każ lesti nieħdu t-triq tan-nofs għax kemm fetu kif ukoll mara għandhom id-drittijiet; u għalhekk inħossu li l-istat irid jagħti widen lit-tnejn. Aħna ma nirraġunaw b'mod kategoriku dwar din il-materja bħal Vinċenti li jħares lejn kollox minn lenti reliġjuża fanatika u ma jafx x'inhi t-triq tan-nofs u tar-raġuni. Iridu nifhmu li grupp ta' għaxar ċelloli għandhom il-potenzjal li jsiru tarbija u jgħidu x'jgħidu l-qassisin, esperti ta' l-etika u tobba Kattoliċi ma teżisti l-ebda evidenza li dawn iċ-ċelloli HUMA tarbija. Jekk Vincenti jaf niskata xjenza (jew għamel ftit riċerka bħalma għamilna aħna) suppost jaf li dan il-grupp ta' celloli la għandu nervituri u lanqas organi, u li ħafna nisa jitilfuh wara ftit ġimgħat fi speċi ta' abort naturali. Minbarra dan, il-liġi ta' l-IVF il-ġdida qiegħda tgħid li tajjeb li numru ta' dawn il-gruppi ta' celloli jiġu friżati u din mhux biex jitnaqqas ic-cans li dawn imutu, iżda biex tiġi protetta l-mara (xi ħaġa li żgur li Vincenti qatt ma ħaseb fiha għax moħħu biss biex jipproteġi liġi dommatiċi u fossiliżati tal-Knisja li lesti jassiguraw id-dritt ta' l-għixien ta' 10 ċelloli, iżda mhux ta' mara adulta!). Jekk il-gruppi ta' ċelloli żejda jiġu friżati u mara tkun trid terġa tipprova l-IVF, mhemmx għalfejn toqgħodu tieħu ħafna drogi u mediċini li huma perikolużi għal saħħet il-mara. It-tobba kemm jaqbdu dawn iċ-ċelloli u jimpjantawhom f'lutru permezz ta' intervent kirurgu sempliċi. Issa l-esperti f'kull klinika li tispeċjaliżża fl-IVF jgħidulek li l-iffriżar ta' l-gruppi ta' celloli, dawk li jissejħu embryos huwa ferm aktar effettiv mill-iffriżżar tal-bajda filwaqt li proċess ġdid imsejjaħ vitrification huwa effettiv ħafna wkoll, iżda għadu esperimentali u l-użu tiegħu jgħolli ħafna l-prezz tal-process. Il-fatt hu li fil-każ ta' l-IVF l-kontroversja dejjem kienet dwar kemm dak il-grupp ta' ċelloli huwa tarbija. Ħafna tobba ma jaqblux li huwa tarbija, iżda ma jitkellmux għax Vincenti stess malajr joħroġ jgħajjarhom li huma favur l-abort. Dan jispjega għalfejn id-diskussjoni f'dan il-pajjiż fuq l-IVF ġiet imxeqilba wisq lejn ir-reliġjon li mhiex kompetenti tgħaddi ġudizzju jekk il-grupp ta' ċelloli huwiex tarbija jew le. L-argument tagħhom huwa li kif isir il-koncepiment tidħol ir-ruħ fihom u allura jkunu saru persuna. La r-ruħ u lanqas it-teżi li fetu jsir persuna malli tidħol ir-ruħ mhuma aċċettati mix-xjenza għas-sempliċi li mhemmx provi favur l-ebda. Għalhekk ħafna pajjiżi jillegaliżżaw favur l-abort għax ma jaċċettawx it-teżi tal-Knisja fost ħafna raġunijiet oħra. La l-politiċi u lanqas it-tobba Maltin ma jaqblu ma' l-abort, iżda wħud mhumiex konvinti mit-teżi tal-Knisja li dawn iċ-ċelloli huma persuna, iżda peress li Vincenti dejjem ikun lest li jattakka u jwaqqa' għaċ-ċajt min jistaqsi juri din il-fehma, ħafna jippreferu jżommhom ħalqhom magħluq. Dan ifisser li Vinċenti li tant jippoża ta' ċampjin tal-fidi Kattolika u tal-Knisja qiegħed fil-fatt jirrikatta dawk il-politiċi liberali li ma jaqblux miegħu. Vinċenti jaf li l-abort hija issue emozzjonali ħafna u qed juża din bħala arma biex kulħadd jaqbel miegħu. Dan hu simili ħafna għal dak li kien jiġri fiż-żmien id-Dnub il-Mejjet fejn il-Laburisti kienu jiġu rikattati minn saċerdoti, Isqfijiet u Membri Parlamentari Nazzjonalisti li jekk jivvotaw lill-Mintoff jiġu skomunikati. Vincenti qiegħed jagħmel eżatt bħalma għamel l-isqof t'Għawdex li qed jagħfas issa fuq il-gvern għax jaf li dan dejjem kien servili lejn il-Knisja Maltija għaliex dejjem kienet allejat politiku kbir tiegħu. Fortunatament, illum iż-żmenijiet inbiddlu u ma jistgħux jagħmlu bħalma għamlu fil-kwistjoni tad-divorzju għaliex l-IVF tiftaħ feriti akbar minn tad-divorzju u hemm tobba moħħhom miftuħ fuq kull naħa tal-kamra li jistgħu jissampatiżżaw ma' klijenti li ma jistax ikollhom tfal. Ħaġa ta' skantament kif ħafna drabi l-aktar nies li ma jissimpatiżżawx u ma jagħdrux huma nies bħal Vinċenti li suppost li huma devoti t'Alla mimli mħabba u rari juru mħabba ma' ħaddieħor. Minn naħa l-oħra, jekk il-gvern ma jillegaliżżax l-IVF din it-teknika mhiex se tieqaf żgur għax il-PN jaf li żgur jitlef l-elezzjoni b'damdina akbar milli se jitlifha. Minflok it-teknika tibqa' mhiex regolata u dan ifisser li ħadd ma jkun jista' jindaħal lill-laboratorji x'jagħmlu u ma jagħmlux biċ-ċelloli u l- embryos li jkunu pproduċew. Hekk irid li jiġri Vinċenti?
Paul Vincenti – Aġent tar-Religio et Patria!